Soldate, polisie ondersteun die EFF, sê MalemaEconomic Freedom Fighters/Facebook Julius Malema, leier van die EFF, het Saterdag beweer talle lede van die Suid-Afrikaanse Nasionale Weermag en die Suid-Afrikaanse Polisiediens ondersteun sy party. Malema het Saterdag tydens die bekendstelling van die Ekonomiese Vryheidsvegters se verkiesingsmanifes op 3 Augustus by Orlando-stadion in Soweto gesê die EFF bevorder nie geweld nie, maar sal homself teen enigiemand verdedig wat geweld teen hom gebruik. “Sommige mense sê ons hits geweld aan, maar ons doen nie. Ons veg vreedsaam deur betogings, die howe en die parlement. Ons is nie bang vir enigiemand nie…. diegene wat sê hulle sal die weermag kry om teen ons te draai mors hulle tyd, want talle soldate is lede van die EFF,” het Malema onder toejuiging van ondersteuners gesê wat die bykans 40 000 sitplek-stadion volgepak het. Collen Maine, leier van die ANC-jeugliga, het Dinsdag aan verslaggewers in Johannesburg gesê sy organisasie sal by pres. Jacob Zuma aansluit as bevelvoerder van die SANW om “soldate los te laat” op die EFF. Dit het gevolg ná Malema se omstrede uitlatings tydens ŉ televisie-onderhoud toe hy gesê het sy party sal Zuma se regering “deur die loop van ŉ geweer” verwyder. Malema het gesê die weermag is “gekant teen ŉ korrupte regering” en dat Zuma sy kantoor moet verlaat “voor dit te laat is”. “Dreig julle ons met die weermag? Die weermag is vol EFF-lede.” Malema het met ŉ gebalde vuis in die lug en in ŉ harde stemtoon gesê die EFF is nie bang vir enigiemand nie, en niemand sal enigiets teen ŉ swart meerderheid doen nie. “Ons het apartheid oorwin en ons kan hierdie oorwin… dit gaan nie oor my of die party nie. Dit gaan oor die swart meerderheid. Hierdie party word nie deur wit mense van raad bedien nie, en hierdie party word ook nie gefinansier deur wit mense se geld nie. Dit is vir die armes wat die swart meerderheid is. Dit is ŉ sosialistiese program wat onkeerbaar is. “Ons het die ANC geklop deur die stadion vol te pak… Hulle kyk na hul televisieskerms met een oog… Zuma se bloedsuikervlak skiet die hoogte in terwyl ons praat. Ons daag niemand behalwe die ANC nie. Die res van die partye is niks voor ons nie. Ons sê vir die ANC ons is gereed en nie bang vir hulle of Zuma nie,” het Malema bygevoeg.